2 dood, 8 beseer ná taxi teen boom botsArgieffoto: ER24 Twee mense is dood en agt beseer nadat ŉ taxi Vrydagoggend teen ŉ boom langs die R600 in Winterton in KwaZulu-Natal gebots het. Russel Meiring, woordvoerder van ER24, het gesê nooddienste het met hul aankoms op die toneel die taxi langs die pad aangetref. Twee mense het veelvuldige beserings tydens die botsing opgedoen. Daar was egter niks wat paramedici vir hulle kon doen nie en hulle is op die toneel dood verklaar. Volgens Meiring het paramedici agt mense met beserings wat van gering tot matig gewissel het op die toneel behandel voordat hulle na ŉ staatshospitaal in Ladysmith gehaas is. Die omstandighede van die botsing is in die stadium nog onbekend, maar die toepaslike owerhede was op die toneel om ondersoek in te stel, het Meiring gesê.